《憩徐氏北园池上》
清代·郁扬勋

秋雨晚初霁，欲送千里目。揽兹一峰翠，秀色淡秋菊。

奇石叠崩崖，归云卧岩腹。登顿历易尽，穿林下平麓。

霭霭谢公园，闲门枕山足。清晖拂衣袖，历乱森乔木。

溪堂杂菱荇，沙屿散凫鹄。围棋曾几时，已动西州哭。

因悲平津邸，世事变凉燠。三咏华屋诗，徘徊倚修竹。

作者简介：字钦谐，江南吴江人。诸生。